Irak ei anna aseistaan uusia tietoja - MTVuutiset.fi
Irak ei anna aseistaan uusia tietoja
Julkaistu 18.12.1997 02:50
Irak on ilmoittanut tuhonneensa joukkotuhoaseensa eikä maalla näin ollen ole mitään uutta kerrottavaa kyseisistä aseista. Irak on ilmoituksensa mukaan kuitenkin valmis vastaamaan mahdollisiin aseita koskeviin kysymyksiin, sanoi YK:n asetarkastusryhmän Unscomin johtaja Richard Butler eilen.
Butler kertoo YK:n turvallisuusneuvostolle antamassaan raportissa, että Irak ei edelleenkään suostu päästämään tarkastajia presidentin tiloiksi määrittelemilleen alueille eikä salli lentämistä kyseisten alueiden yli. Maa on Butlerin mukaan kuitenkin suostunut parantamaan tarkastajien mahdollisuuksia tutustua kansalliselle turvallisuudelle tärkeisiin kohteisiin. Butler sanoi tarkastajien tutustuvan kyseisiin kohteisiin lähiaikoina.
Äskettäin Bagdadista palannut Butler kertoo Irakin luokittelevan tarkastuskohteet normaaleihin kohteisiin, kansalliselle turvallisuudelle tärkeisiin kohteisiin, presidentin tiloihin, siviilikohteisiin sekä ulkomaisten yritysten ja diplomaattien tiloihin.
Butlerin on määrä palata Bagdadiin tammikuun puolenvälin paikkeilla. Sitä ennen Butler selvittää, miten Irak aikoo hoitaa ne käytännön järjestelyt, jotka liittyvät kansalliselle turvallisuudelle tärkeiden tilojen tarkastuksiin.